钦定古今图书集成/明伦汇编/官常典/第571卷 > 夹谷清臣
## 钦定古今图书集成/明伦汇编/官常典/第571卷 > 夹谷清臣

按《金史》本传：“清臣本名阿不沙，胡里改路，桓笃人也。
姿状雄伟，善骑射。皇统八年，袭祖駮达猛安。大定元
年，闻世宗即位，率本部军六千，赴中都会之，以功迁
昭武大将军。从右副元帅纥石烈志宁为管押万户，
接应左都监完颜思敬，逐窝斡馀党，败之柔远，至抹
拔里达，悉获之。贼平，迁镇国上将军，知颍顺军事。会”
宋兵二万袭陷汝州，杀刺史乌古孙麻发及汉军二
千。河南统军宗正遣万户孛木鲁定方与清臣等领
骑兵四千往击之，宋人弃城遁，遂复汝州。三年五月，
从志宁复取宿州，宋将李世辅大败遁去。志宁复遣
清臣等以兵追袭，又败之。捷闻，授宿州防御使，移博
州，改西北路招讨都监，迁乌古十垒部族节度使。十
二年，授右副都点检，迁左副都点检，出为陕西路统
军使，兼知京兆府事。朝辞，赐以金带、厩马，仍谕之曰：
“卿典禁兵，日侍左右，勤劳久矣，故以是授卿，宜益思
勉。”二十六年，改西京留守。阅三岁，迁枢密副使。明昌
元年，初议出师，以本职充东北路兵马都统制使，既
而诏止之。俄以其女为昭仪，眷倚益重。二年，拜尚书
左丞。顷之，进平章政事，封芮国公，赐同本朝人。四年，
迁右丞相、监修国史。时议签军戍边，上问汉人与夏
人孰勇？清臣曰：“汉人勇。”上曰：“昔元昊扰边，宋终不能
制，何也？”清臣曰：“宋驭军法不可得知，今西南路人，殊
胜彼也。”未几，迁崇进，改封戴。一日，上谓宰臣曰：“人有
以《八阵图》来上者，其图果何如？朕尝观宋白所集《武
经》，然载攻守之法，亦多难行。”清臣曰：“兵书皆定法，难
以应变。本朝行兵之术，惟用正、奇二军。临敌制变，以
正为奇，以奇为正，故无往不克。”上曰：“自古用兵，亦不
出奇、正二法耳。且学古兵法，如学奕碁，未能自得于
心，而欲用旧阵势以接敌，亦已疏矣。”寻上表丐闲，不
许。固请，乃赐告省亲，谕之曰：“闻卿母老，欲令归省，故
特给假五十日，驰驿以往，至彼可为一月留也。”五年
二月，上御凝和殿，清臣省觐。还谒上，上问：“卿母健否？
其寿几何？相别几年矣？”清臣对曰：“臣母年八十三矣。
别十年，幸颇强健。”上曰：“何不来此？”曰：“急于家务，故不
欲离耳。”上曰：“老人多如是，所谓血气既衰，戒之在得
也。”复谓清臣：“胡里改路风俗何如？”对曰：“视旧则稍知
礼貌，而勇劲不及矣。”因言西南、西北等路军人，其闲
习弓矢，亦非复曩时。六年，迁仪同三司，进拜左丞相，
改封密，受命出师，行尚书省事于临潢府。清臣遣人
侦知虚实，以轻骑八千，令宣徽使移剌敏为都统，左
卫将军，充招讨使，完颜安国为左右翼，分领前队，自
选精兵一万以当后队。进至合勒河，前队敏等于栲
栳泺攻营十四，下之，回迎大军，属部斜出掩其所获
羊马资物以归。清臣遣人责其赕罚，北阻，䪁由此叛
去，大侵掠。上遣责清臣，命右丞相襄代之。承安五年，
降授横海军节度使，兼沧州管内观察使。初，上谕宰
臣曰：“清臣旧有劳效，罪状未甚明，若降授，应须告致
仕耳。”初拟知广宁府，上曰：“姑与沧州。”既而又曰：“与则

出征，虽屡获捷，而贪小利，遂致北边不宁者数岁，天
下尤之。